DOI: 10.14457/tu.the.2021.243
title: ปัจจัยที่มีอิทธิพลต่อการตัดสินใจซื้อประกันภัยรถยนต์ภาคสมัครใจผ่านช่องทางออนไลน์ (online) ของผู้บริโภคในเขตกรุงเทพมหานครและปริมณฑล

description: การประกันภัยรถยนต์มีแนวโน้มเกิดการแข่งขันสูงและรุนแรงกว่าการประกันภัยประเภทอื่นๆ ทั้งด้านราคา ด้านการตลาด รวมทั้งช่องทางและวิธีการเสนอขาย เห็นได้ชัดจากเดิมช่องทางการเสนอขายผ่านการพบเจอ (face-to-face) เป็นส่วนใหญ่ แต่ในปัจจุบันที่เป็นยุคแห่งการเปลี่ยนแปลงอย่างรวดเร็ว (Digital Transformation) ประกอบกับสถานการณ์การแพร่ระบาดของเชื้อไวรัสโควิด-19 ที่ทำให้พฤติกรรมผู้บริโภคเปลี่ยนแปลงไปหันมาใช้การซื้อสินค้าบริการผ่านทางออนไลน์ (Online) มากขึ้น ธุรกิจประกันภัยจึงต้องขับเคลื่อนเข้าสู่ดิจิตัล (Digital) มากขึ้นอย่างหลีกเลี่ยงไม่ได้ การซื้อประกันภัยรถยนต์ผ่านช่องทางออนไลน์ (Online) จึงเริ่มเป็นที่รู้จักอย่างแพร่หลายและได้รับการตอบรับจากลูกค้ามากขึ้น ซึ่งเป็นทั้งโอกาสและอุปสรรคของผู้ประกอบธุรกิจเกี่ยวกับประกันภัยรถยนต์ที่ต้องปรับตัวและพัฒนาธุรกิจต่อไป ดังนั้น งานวิจัยนี้จึงมีวัตถุประสงค์เพื่อศึกษาปัจจัยที่มีอิทธิพลต่อการตัดสินใจซื้อประกันภัยรถยนต์ภาคสมัครใจผ่านช่องทางออนไลน์ (Online) ของผู้บริโภคในเขตกรุงเทพมหานครและปริมณฑล ประกอบด้วย ปัจจัยส่วนบุคคล ได้แก่ เพศ อายุ สถานภาพสมรส อาชีพ ระดับการศึกษา รายได้เฉลี่ยต่อเดือน อายุรถยนต์ที่ใช้งาน ยี่ห้อรถยนต์ที่ใช้งาน การใช้งานรถยนต์ต่อสัปดาห์ และพฤติกรรมการซื้อสินค้า online และปัจจัยส่วนประสมทางการตลาด (4Ps) ได้แก่ ด้านผลิตภัณฑ์ ด้านราคา ด้านช่องทางการจัดจำหน่าย และด้านการส่งเสริมการตลาด เพื่อให้ผู้ประกอบธุรกิจเกี่ยวกับประกันภัยรถยนต์มีข้อมูลและแนวทางในการวางแผนและกำหนดกลยุทธ์ในส่วนของการกำหนดกลุ่มลูกค้าเป้าหมาย การบริหารช่องทางการขายต่างๆ รวมถึงส่วนประสมทางการตลาดที่เหมาะสม เพื่อสามารถตอบสนองความต้องการของลูกค้าได้มากที่สุดและเพิ่มขีดความสามารถในการแข่งขันในอุตสาหกรรมให้ดียิ่งขึ้น โดยผู้วิจัยได้เก็บรวบรวมข้อมูลผ่านการแจกแบบสอบถามออนไลน์ให้กับกลุ่มตัวอย่างทั้งหมด 416 ชุด จากนั้นจึงนำข้อมูลมาวิเคราะห์สถิติเชิงพรรณนา (Descriptive Statistics) ได้แก่ ค่าความถี่ ค่าร้อยละ ค่าเฉลี่ย และส่วนเบี่ยงเบนมาตรฐาน และวิเคราะห์สถิติเชิงอนุมาน (Inferential Statistics) ได้แก่ วิธีการวิเคราะห์ 2 ตัวแปรที่เป็นอิสระจากกัน (Independent Sample T-Test) วิธีการวิเคราะห์ความแปรปรวนแบบทางเดียว (One-Way ANOVA) วิธีการวิเคราะห์ปัจจัย (Factor Analysis) และวิธีการวิเคราะห์สมการถดถอยเชิงพหุคูณ (Multiple Linear Regression) ผลการศึกษาสรุปได้ว่า ปัจจัยส่วนประสมทางการตลาดด้านผลิตภัณฑ์ ด้านราคา และด้านการส่งเสริมการตลาด ส่งผลเชิงบวกและสามารถอธิบายความแปรปรวนของการตัดสินใจซื้อประกันภัยรถยนต์ภาคสมัครใจผ่านช่องทางออนไลน์ (Online) ของผู้บริโภคในเขตกรุงเทพมหานครและปริมณฑล ได้ร้อยละ 10.1 โดยที่ปัจจัยด้านราคาส่งผลสูงที่สุด ตามมาด้วยปัจจัยด้านผลิตภัณฑ์และปัจจัยด้านการส่งเสริมการตลาด ตามลำดับ สำหรับปัจจัยส่วนประสมทางการตลาดด้านช่องทางการจัดจำหน่าย ไม่ส่งผลต่อการตัดสินใจซื้อประกันภัยรถยนต์ภาคสมัครใจผ่านช่องทางออนไลน์ (Online) ของผู้บริโภคในเขตกรุงเทพมหานครและปริมณฑล นอกจากนี้ ผู้วิจัยยังพบว่าปัจจัยส่วนบุคคลในส่วนของสถานภาพสมรสและพฤติกรรมการซื้อสินค้า online ที่แตกต่างกัน มีอิทธิพลต่อการตัดสินใจซื้อประกันภัยรถยนต์ภาคสมัครใจผ่านช่องทางออนไลน์ (Online) ของผู้บริโภคในเขตกรุงเทพมหานครและปริมณฑล แตกต่างกัน สำหรับปัจจัยส่วนบุคคลด้านอื่นๆ ได้แก่ เพศ อายุ อาชีพ ระดับการศึกษา รายได้เฉลี่ยต่อเดือน อายุรถยนต์ที่ใช้งาน ยี่ห้อรถยนต์ที่ใช้งาน และการใช้งานรถยนต์ต่อสัปดาห์ที่แตกต่างกันมีอิทธิพลต่อการตัดสินใจซื้อประกันภัยรถยนต์ภาคสมัครใจผ่านช่องทางออนไลน์ (Online) ของผู้บริโภคในเขตกรุงเทพมหานครและปริมณฑล ไม่แตกต่างกัน